A PL-nagycsapatok leginkább alulértékelt játékosai - FourFourTwo.hu
2018. 09. 02. 15:12 | Frissítve: 2018. 09. 02. 15:28
Az angol FourFourTwo munkatársa összegyűjtötte valamennyi Premier League-gárda szürke eminenciását, mi azonban csak a nagycsapatokat szemezgettük ki belőle és láttuk el magyarázattal és indoklással, de a cikk végén azért mi is felsoroljuk valamennyit.
Monreal olyan megbízható játékos, amelyre valahol minden klub áhítozik. A spanyol balhátvéd 2013-ban érkezett az Emirates Stadionba, azóta kiegyensúlyozott teljesítményt nyújt, magas játékintelligenciával rendelkezik, olvasni tudja a futballt, ezért fontos részét alkotja az Arsenal hátsó négyesének.
A 32 éves védő leginkább a védelem bal oldalán játszik, de bizonyított már a hátsó fal közepén is a késői Wenger-érában. Remekül passzol, az elmúlt idényben pedig öt gólt szerzett az angol élvonalban.
CHELSEA: CÉSAR AZPILICUETA
Azpilicueta kétség kívül elismert védő, de még az elmúlt időszak után sem emlegetik Európa legjobbjai között. Az sem segített, hogy bár 2012 óta játszik a legmagasabb klubszinten, mégis csak 22 alkalommal hívták be a spanyol válogatottba, pedig a Premier League-ben kevés olyan játékos akad, aki jobb lenne az ő posztján.
A Chelsea szurkolói nagyon szeretik, a „Dave” becenevet adták neki, olyan nehéz kiejteni a valódi nevét. A Stamford Bridge-en a védelem valamennyi posztját megjárta már, és sehol nem vallott kudarcot. Még mindig csak 28 éves, öt éve még biztosan van ezen a szinten, ha így folytatja.
Akár James Milner is felkerülhetett volna erre a listára, ő azonban mostanság kezdi megkapni azt az elismerést, ami régóta kijárna neki, miután a gólpasszokat tekintve a Bajnokok Ligája örökranglistájának élére lépett. Így aztán nem ő, hanem Henderson lett a Pool keretének leginkább alulértékelt játékosa.
A Sunderland egykori középpályásának Fabinho és Naby Keita érkezése miatt meg kell küzdenie a csapatba kerülésért, de jó esélyekkel indul, mivel a középpályán több posztos is bevethető, labda nélkül sokat fut, ezárt tökéletesen illeszkedik Jürgen Klopp játékrendszerébe.
A bajnoki címvédő Manchester City középpályája ebben a szezonban is rá lesz utalva Fernandinho játékára, mivel a nyáron lemaradtak Jorginhóról, aki végül a Chelsea-t választotta. A City edzői stábja pedig ezen a ponton úgy döntött, nem kell más középpályás.
Fernandinhóval kapcsolatban az egyetlen kérdés az, hogy vajon 33 évesen is képes lesz-e hétről hétre játszani egy kulcspozícióban, ez azonban egyáltalán nem a képességeiből adódik. Azok kétség kívül megvannak. Fáradhatatlan munkáját nem ismerik el annyira, mint David Silváét vagy Kevin De Bruyne-ét, de Guardiola jelenlegi csapatából nem hiányozhat.
MANCHESTER UNITED: JESSE LINGARD
A 2017/18-as szezon jelentette az áttörést Jesse Lingardnak, aki olyan jól játszott a Premier League-ben, hogy stabil helyet harcolt ki a Manchester United és az angol válogatott kezdőcsapatában is.
Ugyanakkor a 25 éves középpályást még még mindig nem kezelik értékén, gyakran még a MU szurkolói sem. Ennek egyik oka az lehet, hogy Lingard a saját véleménye szerint is későn érő típus, három éve még a Derby County csapatában játszott a másodosztályban. Pedig dinamikája, intelligenciája és technikai tudása nagyobb elismerést érdemel.
TOTTENHAM HOTSPUR: BEN DAVIES
Volt idő, amikor nemtetszést jelző mormogást váltott ki a lelátón, amikor az edző Ben Daviest rakta a csapatba Danny Rose helyett. Ezek a hangok azonban az előző szezonban teljesen eltűntek, amióta a 25 éves walesi balhátvéd a Spurs stabil kezdőjátékosa lett.
Davies kétség kívül nem a leggyorsabb játékos, de a sebességéből fakadó hátrányát remekül ellensúlyozza a helyezkedésével, és azzal, hogy gyakran veszélyesen tud játszani a szélen. Nem olyan látványos, mint amennyire megbízható, ezért sosem lesz annyira annyira elismert.
A szerző felsorolja a több PL-klub szerinte alulértékelt játékosát is, íme a lista:
Bournemouth: Steve Cook (angol, 27 éves, védő)
Brighton & Hove Albion: Glenn Murray (angol, 34 éves, csatár)
Burnley: Ben Mee (angol, 28 éves, védő)
Cardiff City: Joe Ralls (angol, 24 éves, középpályás)
Crystal Palace: James McArthur (skót, 30 éves, belső középpályás)
Everton: Idrissa Gueye (szenegáli, 28 éves, védekező középpályás)
Fulham: Tim Ream (amerikai, 30 éves, védő)
Huddersfield Town: Christopher Schindler (német, 28 éves, középhátvéd)
Leicester City: Marc Albrighton (angol, 28 éves, szélső)
Newcastle United: Paul Dummett (brit, 26 éves, balhátvéd)
Southampton: Oriol Romeu (spanyol, 26 éves, védekező középpályás)
Watford: Adrian Mariappa (jamaicai, 31 éves, védő)
West Ham United: Angelo Ogbonna (olasz, 30 éves, középhátvéd)
Wolverhampton Wanderers: Willy Boly (francia, 27 éves, középhátvéd)